ปลูกผักพื้นบ้าน สร้างรายได้เสริมครอบครัวหลังกรีดยาง
จากจุดเริ่มต้นทำสวนยางเป็นอาชีพหลัก หลังยางราคาตกต่ำ รายได้ไม่เพียงพอ ทำให้ชาวบ้านบือแน ม.4 ตำบลบุดี อำเภอเมืองยะลา หันมาปลูกพืชผักพื้นบ้าน นำผลผลิตมาขายที่ตลาดเช้าหลังสำนักงานเกษตรจังหวัดยะลา เพื่อเป็นรายได้เสริม จนปัจจุบันความนิยมรับประทานผักพื้นบ้าน ได้สร้างรายได้ให้อย่างงาม เก็บขายครั้งหนึ่งรวมๆ แล้ว มีรายได้กว่าหนึ่งพันบาท ทำให้ชีวิตความเป็นอยู่ดีขึ้นนางพาตีเมาะ โต๊ะมะ เล่าให้ฟังว่า  ตนเองมีเนื้อที่ 9 ไร่ โดยทำสวนยางเป็นหลัก ได้เริ่มปลูกผักพื้นบ้านเป็นอาชีพเสริมมานานแล้ว ทำกัน 4-5 คน  ญาติๆ ด้วย โดยจะใช้เวลาช่วงว่างในช่วงเช้าก็ไปกรีดยางก่อน หลังจากนั้นก็มาปลูกผัก โดยยึดแนวทางการดำเนินชีวิตตามแบบอย่างเศรษฐกิจพอเพียง  ทฤษฎีใหม่ของในหลวง ร.9เมื่อก่อนปลูกไม่มีที่ขาย พอกินในครอบครัว ขายใกล้บ้านก็ไม่มีคนซื้อ ชาวบ้านต่างก็ปลูกเหมือนกัน พอทางเกษตรจังหวัดยะลา เปิดให้ขายที่ตลาดเกษตร  ก็เริ่มปลูกผักพื้นบ้านหลายชนิด มีที่ขายแล้ว ช่วยได้มาก โดยจะปลูกผสมผสานกัน คิดว่าถ้ามีอย่างเดียวก็อาจจะไม่หมด พอหลายๆ อย่าง รวมๆ กันนำมาขาย ก็ขายหมดเกือบทุกวัน ผลผลิตที่จะนำไปขายจะนำขึ้นรถซาเล้ง ระยะทางจากบ้านถึงตลาดเกษตร ไม่ไกลมากนัก  ส่วนผักที่นำมาปลูก เป็นผักที่ดูแลไม่ยาก ลงทุนไม่มาก ทำร่อง ใส่เมล็ดผัก ใส่ปุ๋ยมูลวัว มูลไก่ ให้น้ำ ขึ้นดี มีทั้ง หัวมัน ชนิดต่างๆ ช่วงนี้หัวมันออกมาก ฤดูฝน  ทั้งมันม่วง มันเหลือง มันขาว มันขี้หนู  พริก มะเขือพวง มะเขือยาว ข้าวโพด ตะไคร้ ขมิ้น  หลายอย่างคละกันไป หมุนเวียนเก็บผลผลิต ซึ่งจะมีตลอดทั้งปี ถ้าเราขยันมากก็ได้มาก ปลูกเองขายเอง กินทุกอย่าง ปลูกที่กิน ตามความต้องการตลาด ปลอดสารพิษ  สำหรับรายได้แต่ละครั้งที่นำพืชผักไปขาย ก็จะอยู่ที่ 500-2,000 บาท ยางได้วันละ 200 บาท ก็พออยู่ได้ เลี้ยงครอบครัวได้